บลจ.ธนชาต ออกกองทุน SET50 แบบไม่ปันผล ขายถึง 22 พ.ค.นี้
บลจ.ธนชาต ออกกองทุน SET50 แบบไม่ปันผล ขายถึง 22 พ.ค.นี้
บลจ.ธนชาต ออกกองทุน SET50 แบบไม่ปันผล ขายถึง 22 พ.ค.นี้
23 พ.ค. 2562

นายวรินทร ขาวละออถ์ ผู้อำนวยการฝ่ายอาวุโส ฝ่ายการตลาดตัวแทนจำหน่าย บลจ.ธนชาต เปิดเผยว่า บริษัทจะเสนอขายกองทุนเปิดธนชาต SET50 สะสมมูลค่า (T-SET50Acc) กองทุนรวมดัชนี SET50 แบบไม่จ่ายปันผล ระหว่างวันที่ 16-22 พฤษภาคม โดยมองทิศทางตลาดหุ้นไทยในระยะนี้ค่อนข้างซึมลงชัดเจน ซึ่งเป็นทิศทางเดียวกับตลาดหุ้นต่างประเทศที่ค่อนข้างได้รับความกดดันจากสงครามการค้าระหว่างสหรัฐและจีน
ทั้งนี้มองว่าช่วงนี้สามารถเริ่มทยอยเข้าสะสมในหุ้นไทยได้ เนื่องจากปัจจุบัน SET Index อยู่ที่ 1,630 จุด ใกล้เคียงกับแนวรับสำคัญที่คาดไว้คือ 1,600 – 1,620 จุด และปัจจัยจากต่างประเทศมีผลกระทบกับหุ้นไทยค่อนข้างน้อย ในทางหนึ่ง คือ ไทยไม่ใช่คู่ขัดแย้งโดยตรง และตั้งแต่ต้นปีตลาดไทยเองก็ปรับตัวขึ้นมาไม่มากเมื่อเทียบกับภูมิภาคอื่น ทำให้ตลาดไทยซึมลงเล็กน้อยเท่านั้น
ส่วนสงครามการค้าระหว่างสหรัฐและจีน ที่ประกาศใช้มาตรการด้านภาษีตอบโต้ระหว่างกัน คาดว่าจะยืดเยื้อและเป็นปัจจัยกดดันตลาดต่างประเทศต่อไปอีกสักระยะ ประกอบกับตั้งแต่ต้นปีจนถึงปัจจุบัน ผลตอบแทนตลาดต่างประเทศปรับขึ้นมาอยู่ในระดับที่ค่อนข้างสูง เพราะฉะนั้นเมื่อมีปัจจัยเรื่องนี้มากระทบจึงทำให้ตลาดต่างประเทศปรับตัวลดลงค่อนข้างแรง
นอกจากนั้น บริษัทมองว่าตัวเลขเศรษฐกิจของไทยส่งสัญญาณชะลอตัว ทำให้เชื่อว่าเมื่อได้รัฐบาลใหม่ รัฐบาลจำเป็นจะต้องออกนโยบายกระตุ้นเศรษฐกิจล็อตใหญ่อย่างแน่นอน และปัจจัยที่ตลาดรับรู้ไปแล้ว อย่างเรื่อง MSCI นั้น ก็คาดว่าจะมีเงินเข้ามาซื้อหุ้นไทยจากการปรับน้ำหนักเพิ่มของดัชนี MSCI เป็นจำนวน 8 หมื่นล้านบาท ทำให้ตลาดหุ้นไทยยังมีโอกาสปรับตัวขึ้นอย่างต่อเนื่องในช่วงเดือนพฤษภาคมถึงต้นเดือนมิถุนายน
ทั้งนี้ บลจ.ธนชาต ได้มองกรอบของหุ้นไทยอยู่ที่ 1,580-1,740 จุด และในกรณีที่สงครามการค้าเลวร้ายไปกว่านี้ก็คิดว่าไม่น่าหลุดแนวรับสำคัญที่ 1,520 จุด
โดย ปัจจุบันบริษัทมีกองทุนดัชนี SET50 อยู่แล้ว 1 กองทุน คือ กองทุน T-SET50 ที่มีนโยบายจ่ายเงินปันผลไม่เกินปีละ 2 ครั้ง ซึ่งจัดตั้งเมื่อเดือนกรกฎาคม ปี 2555 และพบว่าในช่วง 7 ปีที่ผ่านมา มีผู้สนใจลงทุนกองทุนนี้อย่างต่อเนื่อง และเริ่มมีมากขึ้นเรื่อย ๆ ในปัจจุบัน เนื่องจากเป็นกองทุนที่เหมาะกับผู้อยากลงทุนแบบล้อดัชนี คือต้องการผลตอบแทนใกล้เคียงตลาด เพราะเวลาที่ตลาดปรับตัวขึ้นแรงๆ กองทุนประเภทนี้จะทำผลงานได้ดีกว่ากองทุนประเภทอื่นๆ
ทั้งนี้จะเห็นได้ว่ากองทุนเดิมมีนโยบายจ่ายปันผล แต่บริษัทพบว่ามีผู้ลงทุนหลายราย ไม่อยากรับเงินระหว่างลงทุนต้องการให้ผลตอบแทนเติบโตสะสมมูลค่าไปเรื่อยๆ บริษัทจึงได้เปิดกองทุนใหม่ที่มีนโยบายเหมือนกองทุนเดิม เพียงแต่กองทุนนี้จะไม่จ่ายปันผล